Авыру балаларга бакча төзи башлаган Илья Школьников: Хәтта Россиядә дә мондый диагнозлы сабыйлар өчен бакча юк

	Казанда яшәүче Илья Школьников балалар бакчасы төзи башлаган. Авыр хәлдәге сабыйларга гына түгел, аларның әти-әниләренә дә ярдәм итү аның нияте.	 – Авыру бала үстерү җиңел түгел. Аеруча әниләргә кыен. Әле бит бала авыру туса, ирләр китү ягына карый. Ир белән хатын арасында җылылык югала. Аларның  бергә булырга, бераз ял итәргә хаклары бар. Безнең бакча әнә шул якны да кайгыртачак. Сабыйларны бездә калдырып тору әти-әнигә ял бирәчәк. Җәйге каникул вакытларында бакчаны тәүлек буе эшләтер идек. Әлеге уем чынга ашса, авыру баланың әти-әниләре, каядыр барып, ял да итеп кайта алыр иде, – ди ул. – Бакчага йөрүче сабыйларның авыр хәлдәгеләре үзләре утырырга, кулына кашык тотарга өйрәнсә дә яхшы булыр иде. Максатыбыз – андый балаларны гадәти мәктәпкә барырлык итү. Миндә хыяллар күп, шөкер, көчем дә бар. Дусларым да булышам дип тора. Тик бар да акчага килеп терәлә. Әмма бирешмим, дөньяда мәрхәмәтле кешеләр күп ул. Уйламаган җирдән ярдәм булыр, без, бакчаны ачып, болай итеп яшәп булганын күрсәтербез.  
	Гөлгенә ШИҺАПОВА	
Ватаным Татарстан

	№ --- | 05.12.2021	


